מספר פנימי: 2201610

הכנסת העשרים וחמש

**יוזמת:**  **חברת הכנסת** **טטיאנה מזרסקי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2735/25

הצעת חוק הסדרת העיסוק במקצועות הטיפול הרפואי, התשפ"ג–2023

|  |  |  |  |  |
| --- | --- | --- | --- | --- |
| הגדרות ופרשנות | 1. | (א) בחוק זה – | | |
|  |  | "חוק הסדרת העיסוק במקצועות הבריאות" – חוק הסדרת העיסוק במקצועות הבריאות, התשס"ח–2008‏[[1]](#footnote-2); | | |
|  |  | "מקצוע טיפול רפואי" – מקצוע המנוי בטור א' בתוספת הראשונה; | | |
|  |  | "פרמדיק" – מי שניתנה לו תעודת פרמדיק; | | |
|  |  | "פרמדיק בכיר" – מי שניתנה לו תעודת פרמדיק בכיר. | | |
|  |  | (ב) לכל מונח בחוק זה תהיה המשמעות הנתונה לו בחוק הסדרת העיסוק במקצועות הבריאות אלא אם כן נקבע אחרת בחוק זה. | | |
| החלת הוראות חוק הסדרת העיסוק במקצועות הבריאות | 2. | הוראות חוק הסדרת העיסוק במקצועות הבריאות יחולו על מקצועות הטיפול הרפואי, בשינויים המחויבים ובשינויים אלה: | | |
|  |  | (1) בכל מקום שבו מדובר במקצוע בריאות יראו כאילו מדובר במקצוע טיפול רפואי; | | |
|  |  | (2) בסעיף 8(6), אחרי "לעניין" יקראו "תעודת פרמדיק, תעודת פרמדיק בכיר,"; | | |
|  |  | (3) בסעיף 18(ב) – | | |
|  |  |  | (א) בפסקה (2), במקום "שני חברי" יקראו "חבר", ובמקום "התמחותם" יקראו "התמחותו"; | |
|  |  |  | (ב) אחרי פסקה (3) יקראו: | |
|  |  |  |  | "(4) רופא מומחה בעל ידע וניסיון בתחום רפואת החירום."; |
|  |  | (4) במקום התוספות לחוק האמור יבואו התוספות לחוק זה. | | |
| הכרה בתעודות סיום של לימודים שאינם לתואר אקדמי | 3. | (א) תעודה המעידה על סיום לימודים במקצוע טיפול רפואי שאינם לימודים לתואר אקדמי תוכר לעניין חוק זה אם המנהל הכיר במוסד הלימודים שבו ניתנה התעודה, בתעודת סיום הלימודים שנתן המוסד ובמכלול לימודיו של המבקש לתעודת סיום הלימודים. | | |
|  |  | (ב) בהחלטה כאמור בסעיף קטן (א) ישקול המנהל את רמת המוסד, את תנאי הקבלה, את רמת הלימודים, את סגל ההוראה, את רמת הבחינות הנערכות במסגרת הלימודים ואת היקפן, את תוכנית הלימודים ואת היקף הלימודים לתעודה, ורשאי הוא לשקול את האמור לעומת הנהוג בלימודים לתואר אקדמי מוכר במוסד מוכר להשכלה גבוהה בישראל; בהחלטה כאמור רשאי המנהל להתייעץ עם הוועדה המייעצת. | | |
|  |  | (ג) נוסף על האמור בסעיפים קטנים (א) ו־(ב), המנהל יכיר בתעודה המעידה על סיום לימודים במקצוע טיפול רפואי שנתן מוסד מחוץ לישראל לעניין חוק זה, בהתקיים כל אלה: | | |
|  |  |  | (1) במועד מתן התעודה היה מוסד מוכר על ידי הרשויות המוסמכות באותה מדינה כמוסד להשכלה גבוהה או כמוסד ללימודי תעודה במקצוע הטיפול הרפואי, והכול לפי הדין החל במדינה שבה ניתנה התעודה; | |
|  |  |  | (2) תעודת סיום הלימודים מוכרת על ידי הרשויות המוסמכות במדינה שבה ניתנה, על פי הדין החל באותה מדינה, לשם קבלת הרישיון או התעודה הנדרשים כדי לעסוק במקצוע הטיפול הרפואי במדינה שבה ניתנה, ואם באותה מדינה לא נדרשים רישיון או תעודה לשם עיסוק במקצוע הטיפול הרפואי – התעודה מוכרת על ידי הרשויות המוסמכות במדינה שבה ניתנה, על פי הדין החל באותה מדינה, והתעודה מאפשרת לעסוק כדין במקצוע הטיפול הרפואי במדינה זו. | |
|  |  | (ד) המנהל, לאחר התייעצות עם הוועדה המייעצת, רשאי לדרוש מהמבקש להשלים את לימודיו, להשלים הכשרה מעשית או לעמוד בבחינות שהורה, לרבות בחינות מיוחדות שעליהן הורה המנהל לעניין סעיף קטן זה, כתנאי להכרה בתעודה לפי סעיף קטן (ג). | | |
| סייג לתחולה | 4. | הוראות סעיף 43 לחוק הסדרת העיסוק במקצועות הבריאות לא יחולו על פרמדיק ופרמדיק בכיר במסגרת שירותם הצבאי, והם יהיו נתונים לפיקוחו של קצין רפואה ראשי של צבא הגנה לישראל ויפעלו לפי הנחיותיו. | | |
| אזכורים | 5. | כל חיקוק שבו מדובר בחוק הסדרת העיסוק במקצועות הבריאות יראו כאילו מדובר בו גם בחוק זה. | | |
| תיקון פקודת הרופאים | 6. | בפקודת הרופאים [נוסח חדש], התשל"ז–1976‏[[2]](#footnote-3), בסעיף 3(ב), אחרי פסקה (4) יבוא: | | |
|  |  | "(5) פרמדיק ופרמדיק בכיר כהגדרתם בחוק הסדרת העיסוק במקצועות הטיפול הרפואי, התשפ"ב–2022 – מביצוע פעולות שהותרו להם בתקנות שקבע השר, בהתייעצות עם הוועדה המייעצת כמשמעותה בחוק האמור, ורשאי השר להתנות ביצוע פעולות כאמור בפיקוח רופא; השר רשאי לקבוע פעולות נוספות שיותרו לפרמדיק ולפרמדיק בכיר במסגרת שירותם הצבאי." | | |
| תיקון חוק זכויות החולה | 7. | בחוק זכויות החולה, התשנ"ו–1996‏[[3]](#footnote-4), בסעיף 2 – | | |
|  |  | (1) בהגדרה "מטפל", אחרי "כירופרקט" יבוא "פרמדיק, פרמדיק בכיר,"; | | |
|  |  | (2) אחרי ההגדרה "פסיכולוג" יבוא: | | |
|  |  |  | ""פרמדיק" ו"פרמדיק בכיר" – כהגדרתם בחוק הסדרת העיסוק במקצועות הטיפול הרפואי, התשפ"ב–2022;". | |
| ביצוע | 8. | שר הבריאות ממונה על ביצועו של חוק זה. | | |
|  |  | תוספת ראשונה | | |
|  |  | (סעיפים 2 ו־8 לחוק הסדרת העיסוק במקצועות הבריאות וסעיף 2(4)) | | |
|  |  | מקצועות הטיפול הרפואי ותנאי הכשירות | | |
|  |  |  | | |
|  |  | |  |  |  | | --- | --- | --- | | טור א' | טור ב' | טור ג' | | מקצוע הטיפול הרפואי | תנאי הכשירות | תעודה | | 1. פרמדיק | (1) תעודה המעידה על סיום קורס פרמדיקים שהמנהל הכיר בה, בהתאם להוראות סעיף 3; | תעודת פרמדיק | |  | (2) הכשרה מעשית במשך תקופה שנקבעה בתקנות; |  | |  | (3) עמידה בבחינות עיוניות ומעשיות כפי שקבע המנהל. |  | | 2. פרמדיק בכיר | (1) תואר אקדמי ראשון ברפואת חירום; | תעודת פרמדיק בכיר | |  | (2) הכשרה מעשית במשך תקופה שנקבעה בתקנות; |  | |  | (3) עמידה בבחינות עיוניות ומעשיות כפי שקבע המנהל. |  | | | |
|  |  | תוספת שנייה | | |
|  |  | (סעיף 5 לחוק הסדרת העיסוק במקצועות הבריאות וסעיף 2(4)) | | |
|  |  | פעולות ייחודיות | | |
|  |  | תוספת שלישית | | |
|  |  | (סעיף 4 לחוק הסדרת העיסוק במקצועות הבריאות וסעיף 2(4)) | | |
|  |  | ייחוד התואר | | |
|  |  | |  |  | | --- | --- | | טור א' | טור ב' | | מקצוע הטיפול הרפואי | תואר ייחודי | | 1. פרמדיק | פרמדיק | | 2. פרמדיק בכיר | פרמדיק בכיר | | | |

דברי הסבר

מטרתו של החוק המוצע היא להסדיר את עיסוקם של פרמדיקים כדי להבטיח רמה מקצועית הולמת של העוסקים במקצוע לצורך הצלת חיים, מניעת נכות והגנה על בריאות הציבור. הפרמדיקים לוקחים כיום חלק פעיל ומרכזי במערך רפואת החירום והרפואה הדחופה בישראל. לאור חשיבות תפקידם מוצע להסדיר את עיסוקם בהצעת חוק זו כמפורט להלן.

חוק הסדרת העיסוק במקצועות הבריאות, התשס"ח–2008 (להלן – חוק הסדרת העיסוק במקצועות הבריאות), מסדיר את העיסוק במקצועות בריאות המפורטים בתוספת הראשונה שבו וקובע את התנאים לקבלת תעודה במקצועות אלה. בין היתר נדרש כי למבקש יהיה תואר אקדמי במקצוע הבריאות שבו הוא מבקש לעסוק. מכיוון שלגבי פרמדיקים מוצע לקבוע תנאי כשירות הכוללים לימודי תעודה ולאו דווקא תואר אקדמי, מוצע לעגן את המקצוע בחוק נפרד, ובהמשך אפשר יהיה לכלול בו מקצועות טיפול רפואי נוספים שתנאי הכשירות שלהם יכללו גם הם לימודי תעודה. עם זאת, כדי ליצור אחידות בחיקוקים המסדירים עיסוקים במקצועות בריאות ובמקצועות טיפול רפואי, מוצע ככלל להחיל את הוראות חוק הסדרת העיסוק במקצועות הבריאות גם על מקצועות הטיפול הרפואי המוסדרים על פי החוק המוצע.

**סעיפים 1 ו־2**

מוצע להגדיר את המונחים העיקריים המשמשים בחוק ולקבוע כי לכל מונח בחוק המוצע תהיה המשמעות הנתונה לו בחוק הסדרת העיסוק במקצועות הבריאות. עוד מוצע להחיל את הוראות חוק הסדרת העיסוק במקצועות הבריאות על מקצועות הטיפול הרפואי, בשינויים המפורטים בהצעת החוק.

**סעיף 3**

מוצע לקבוע הוראות לעניין הכרה בתעודות המעידות על סיום לימודים שאינם אקדמיים. על פי החוק המוצע תעודה תוכר אם המנהל הכללי של משרד הבריאות הכיר במוסד הלימודים שבו ניתנה התעודה, בתעודת סיום הלימודים שנתן המוסד ובמכלול לימודיו של המבקש לתעודת סיום הלימודים. עוד מוצע לקבוע את השיקולים שישקול המנהל הכללי לצורך ההחלטה להכיר בתעודה כאמור והוראות לעניין הכרה בתעודה המעידה על סיום לימודים במקצוע טיפול רפואי שנתן מוסד מחוץ לישראל.

**סעיף 4**

תפקיד הפרמדיק בצבא הגנה לישראל שונה מתפקיד זה במסגרת האזרחית. הפרמדיקים בצבא כפופים לקצין רפואה ראשי וחלות על פעילותם הנחיות מקצועיות ייחודיות. לכן, מוצע להחריגם מהוראות סעיף 43 לחוק הסדרת העיסוק במקצועות הבריאות לעניין פיקוח של המנהל הכללי של משרד הבריאות על בעלי תעודות במקצועות אלה.

**סעיף 5**

לשם אחידות בחקיקה והחלת הוראות חוק החלות לעניין מקצועות הבריאות גם על מקצועות הטיפול הרפואי, מוצע לקבוע כי כל חיקוק שמדובר בו בחוק הסדרת העיסוק במקצועות הבריאות יראו כאילו מדובר בו גם בחוק המוצע.

**סעיף 6**

סעיף 3(א) לפקודת הרופאים [נוסח חדש], התשל"ז–1976, קובע, בין היתר, כי מי שאינו רופא מורשה לא יעסוק ברפואה ולא יתחזה לעוסק ברפואה. בסעיף 3(ב) לפקודה נקבעו חריגים לכך. מכיוון שפעולות שפרמדיק מבצע הן לעיתים פעולות של עיסוק ברפואה, מוצע להוסיף חריג ולהתיר לפרמדיק ולפרמדיק בכיר לבצע פעולות שהותרו להם בתקנות ששר הבריאות, בהתייעצות עם הוועדה המייעצת, יקבע. עוד מוצע להסמיך את שר הבריאות להתנות ביצוע פעולות מסוימות שלהם בפיקוח רופא. כאמור, מכיוון שפרמדיקים בצבא מבצעים לעיתים פעולות ותפקידים שונים מאלה שמבצעים פרמדיקים במסגרת האזרחית, מוצע לאפשר לשר הבריאות לקבוע פעולות נוספות שיותרו לפרמדיק ולפרמדיק בכיר במסגרת שירותם הצבאי.

**סעיף 7**

מוצע לתקן את חוק זכויות החולה, התשנ"ו–1996, ולהוסיף את המקצועות פרמדיק ופרמדיק בכיר לרשימת המקצועות המנויים בהגדרה "מטפל", כך שיחולו עליהם הוראות החוק החלות על מטפלים, ובכלל זה איסור הפליה ושמירה על כבודו ופרטיותו של המטופל.

הצעות חוק זהות הונחו על שולחן הכנסת העשרים וחמש על ידי חבר הכנסת אחמד טיבי (פ/680/25) ועל ידי חברת הכנסת עידית סילמן (פ/942/25).

הצעת חוק בנוסח זהה הונחה לקריאה הראשונה על שולחן הכנסת העשרים וארבע (הצעות חוק הכנסת – 915).

--------------------------------

הוגשה ליו"ר הכנסת והסגנים

והונחה על שולחן הכנסת ביום

י"ג באדר התשפ"ג (06.03.2023)

1. ס"ח התשס"ח, עמ' 720. [↑](#footnote-ref-2)
2. דיני מדינת ישראל, נוסח חדש 30, עמ' 594; ס"ח התשפ"ב, עמ' 860. [↑](#footnote-ref-3)
3. ס"ח התשנ"ו, עמ' 327; התשפ"א, עמ' 144. [↑](#footnote-ref-4)